Document ID: 32010R0118

KOMMISSIONENS FORORDNING (EU) Nr. 118/2010
af 9. februar 2010
om ændring af forordning (EF) nr. 900/2008 om fastlæggelse af de analysemetoder og andre bestemmelser af teknisk art, der skal anvendes i forbindelse med importordningen for visse varer fremstillet af landbrugsprodukter
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, og
ud fra følgende betragtninger:
(1)
Ved Kommissionens forordning (EF) nr. 900/2008 (2) fastsættes de formler, procedurer og metoder, der skal anvendes til bestemmelsen af stivelse/glucose i forbindelse med bilag II og III til Kommissionens forordning (EF) nr. 1460/96 af 25. juli 1996 om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i Rådets forordning (EF) nr. 3448/93 (3).
(2)
Forordning (EF) nr. 900/2008 er blevet undersøgt af en gruppe eksperter med henblik på at vurdere, om forordningen tager hensyn til den videnskabelige og teknologiske udvikling af de metoder, der er fastsat i forordningen. Det fremgår af de undersøgelser og forsøg, der er foretaget i forbindelse med denne vurdering, at bestemmelsen af indholdet af stivelse/glucose ved opløsning med natriumhydroxyd (før enzymatisk nedbrydning til glucose) og målingen af det samlede glucoseindhold med den enzymatiske metode med spektrofotometri, som nu gælder for de fleste varer, ikke længere lever op til de nuværende tekniske krav og derfor bør ajourføres.
(3)
Det bør derfor besluttes, at nedbrydningen af stivelse/glucose skal foretages på enzymatisk vis med amylase og amyloglucosidase, at det samlede glucoseindhold skal bestemmes ved højtryksvæskekromatografi (HPLC) og at det skal specificeres, hvorledes den enzymatiske metode gennemføres.
(4)
Forordning (EF) nr. 900/2008 bør derfor ændres.
(5)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET DENNE FORORDNING:
Artikel 1
Bilag I til forordning (EF) nr. 900/2008 erstattes af teksten i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. februar 2010.

Labels: 7
3
17
16